OpenLLM-France/wikimedia huggingface dataset:
# Hana Soukupová

Hana Soukupová (18 a viz Kerzu 1985 e Karlovy Vary, Tchekoslovakia, Republik Tchek hiziv an deiz) zo un dougerez-dilhad tchek. D'an oad a 13 vloaz e krogas gant ar vicher e Praha. Unan eus an nebeud merc'hed tchek deuet da vezañ top model eo, gant Karolína Kurková hag Eva Herzigova.
Hana Soukupová he deus douget dilhad Gucci, Bvlgari, Escada, Balenciaga, Max Mara, Tse, Dior, Jill Stuart, Carolina Herrera, H&M, Victoria's Secret ha Versace. E New York emañ o chom. Asambles gant he gwaz he deus krouet an diskouezva The Aaron Gallery e 2010.

## Liammoù diavaez

* The Aaron Gallery
* Fashion Model Directory
# Hanau

Hanau zo ur gêr eus Alamagn, e Hessen, war lez ar stêr Main. E dibenn 2012 e oa poblet gant 88 834 a annezidi, ar pezh a rae anezhi ar c’hwec’hvet kêr vrasañ e Hessen. Tost eo da gêr Frankfurt am Main, er reter dezhi.
Brudet eo Hanau abalamour ma oa ganet ar baotred Grimm enni. Ur gêr gozh eo, savet e kember ar stêrioù Kinzig ha Main. Distrujet e oa bet ul lodenn vat anezhi e dibenn an Eil Brezel-bed avat.

## Kêrioù gevellet

* Conflans-Sainte-Honorine (Bro-C'hall) abaoe 1965
* Francheville (Bro-C'hall) abaoe 1972
* Dartford (Bro-Saoz)
* Tottori (Japan)
* Taizhou (Republik Pobl Sina) abaoe 2012
* Nilüfer (Turkia) abaoe 2013
* Yaroslavl (Rusia)

## Liammoù diavaez

a vo kavet e Wikimedia Commons.
* Lec'hienn ofisiel kêr Hanau (de)
# Handrij Zejler

Handrij Zejler (1añ a viz C'hwevrer 1804 – 15 a viz Here 1872) a oa ur brogarour sorab hag ur skrivagner sorabek. Bez e voe unan eus ar re a savas ar gevredigezh sevenadurel Maćica Serbska e 1847. Sellet a reer outañ hiziv evel ouzh unan eus saverien al lennegezh sorabek, asambles gant Jan Arnošt Smoler.
Ganet e voe Handrij Zejler d'ar 1añ a viz C'hwevrer 1804 e Słona Boršć (Salzenforst en alamaneg), hag a zo bremañ e Bautzen (Budyšin). Sevel a reas barzhonegoù awenet gant ar relijion, ar garantez hag ar vrogarouriezh. Gantañ e voe skrivet pozioù ar c'han Rjana Łužica, kan broadel ar Sorabed, hag ivez kanaouennoù all, fablennoù, pennadoù kazetennerezh, labourioù yezhoniezh... Un nebeud barzhonegoù a skrivas en alamaneg ivez, hag a voe lakaet e sorabeg diwezhatoc'h gant Jurij Brězan.
Mervel a reas d'ar 15 a viz Here 1872 e Łaz (Lohsa) e-kichen Hoyerswerda (Wojerecy).
# Inês

Inês (a-wechoù Ynês) zo un anv-badez portugalek, roet d'ar merc'hed.

## Yezhoù

* Inés e spagnoleg.
* Inès a-wechoù e galleg
* Agnes, en alamaneg
* Agnese en italianeg
* Agnès en galleg

### Tud

* Inês da Aquitânia
* Inês Botelho, skrivagnerez portugalek
* Inês de Castro, serc'h ar roue Pedro Iañ Portugal
* Inês Joaquina da Costa
* Inês Galvão
* Inês Henriques
* Inês Jindrich
* Inês Laranjeira
* Inês Lourenço, barzhez
* Inês Martins Cardoso
* Inês Pandeló
* Inês Pedrosa
* Inês Peixoto
* Inês Pires
* Inês Santos
* Inês Serra Lopes
* Inês Thomas Almeida
* Inês Caetano de Oliveira
* Inès Armand, pried-kleiz da Vladimir Oulianov Lenin.

## Lennegezh

* Inês de Portugal, romant istorel portugalek gant João Aguiar e 1997, diwar-benn Inês de Castro.

## Lec'hanvadurezh

* Santa Inês, anv portugalek meur a lec'h
* Dona Inês, kumun e Brazil
# Inês Caetano de Oliveira

Inês Caetano de Oliveira, anavezet ivez evel Marinês (São Vicente Férrer (Pernambuco) , 16 a viz Du de 1935 — Recife, 14 a viz Mae 2007, a oa ur ganerez forró, baião , xaxado, ha doareoù-seniñ ha dañsal all eus Brazil.

## Buhez ha micher

He zad a sone seresta. Kregiñ a reas Inês el laz Patrulha de Choque do Rei do Baião, a sone e deroù abadennoù Luiz Gonzaga. Ganti e sone he fried, Abdias, hag ar zabumbeiro.
He fladenn gentañ a reas en 1956, gant al laz Marinês e sua Gente.
Tapet e voe Marinês gant un AVC d'ar 5 a viz Mae 2007, e Caruarú, kaset e voe d'an ospital da Recife hag eno e varvas .

## He fladennoù

Kentañ kanaouenn sonenrollet ganti a voe graet e 1956, gant Luiz Gonzaga, anvet Mané e Zabé.
* Vamos xaxar (1957)
* Aquarela nordestina (1959)
* Marinês e Sua Gente (1960)
* O Nordeste e seu ritmo (1961) RCA LP
* Outra Vez, Marinês(1962) RCA Victor 78
* Coisas do Norte (1963) RCA LP
* Siu, siu, siu (1964) RCA LP
* Maria Coisa (1965) RCA LP
* Meu benzim (1966) RCA LP
* Marinês (1967) RCA LP
* Mandacaru (1968) RCA LP
* Vamos rodar roda (1969) RCA LP
* Sonhando com meu bem (1970) RCA LP
* Na peneira do amor (1971) RCA LP
* Canção da fé (1972) RCA LP
* Só pra machucar (1973) RCA LP
* A dama do Nordeste (1974) RCA LP
* A volta da cangaceira (1975) CBS LP
* Nordeste valente (1976) Entré LP
* Cantando pra valer (1978) Copacabana LP
* Atendendo ao meu povo (1979) CBS LP
* Bate coração (1980) CBS LP
* Estaca nova (1981) CBS LP
* Desabafo (1982) CBS LP
* Só o amor ilumina (1983) PolyGram LP
* Tô chegando (1986) RCA LP
* Balaio de paixão (1987) RCA Victor LP
* Feito com amor (1988) Continental LP
* Marinês, cidadã do mundo (1995) BMG CD
* Marinês e sua Gente. Raízes do Nordeste (1998) Copacabana/EMI
* Marinês e sua Gente-50 anos de forró (1999) BMG CD
* Marinês (2000) BMG CD
* Cantando com o coração (2003) Independente CD
* Marinês canta a Paraíba (2006) Independente CD
Patrom:Ref-section

## Liammoù diavaez

* Biografia, CliqueMusic
* Biografia, Dicionário Cravo Albin
* O Globo: "Rainha do forró, Marinês morre em Recife"
* Diário do Nordeste: "Morre Marinês, rainha do forró

## Notennoù

* 1 2 O Globo on-line
# Inés de Suárez

Inés de Suárez pe Inés Suárez (1507-1580) a oa ur gonkistadorez spagnol er XVI$^{vet}$ kantved e Chile, ha pried-kleiz ar c'honkistador Pedro de Valdivia.

## He buhez

Ganet e oa e Plasencia, en Extremadura, e 1507 tost d'an iliz-veur. He zad-kozh a oa kalvez. Gant he mamm, ur vaouez ag ar werin, e teskas ar vicher a gemenerez. Ur c'hoar he devoa, anvet Ines Echeverria, bet adverc'het, a oa he mignonez nemeti, rak abaf e oa ha ne oa ket troet ouzh an dud all. En 1526, pa oa 19 vloaz, e reas anaoudegezh gant he fried kentañ, Juan de Málaga. Dimeziñ gantañ a reas un toullad bloazioù goude, gant skoazell he zad-kozh, rak reder-bro e oa Juan de Málaga. Bugel ebet n'o doe, gaonac'h ma oa-hi. Etre 1527 ha 1528 e lestras Juan, he fried, da vont trema Panamá ha chom a reas Inés en Spagn d'e c'hortoz. Tremen a rae ar bloavezhioù, ha ne glevas keloù anezhañ nemet eus Venezuela. En 1537 e resevas un aotre a-berzh ar roue hag e lestras-hi ivez da vont d'an Indez ar C'huzh-heol da glask war-lerc'h he fried.

### Donedigezh da Amerika

En 1537, pa oa tost d'he 30 vloaz, e tegouezhas en Amerika da glask he gwaz. A-benn ar fin e klevas e oa bet lazhet en emgann Las Salinas e 1538. Evel intañvez ur soudard e voe roet dezhi un tamm douar en Cuzco.

### Anaoudegezh gant Pedro de Valdivia

En Cuzco e reas anaoudegezh gant Pedro de Valdivia, unan eus letananted Pizarro, hag a vo konkistador Chile. Bet e oa Pedro o vrezeliñ en emgann Las Salinas e 1538. Un darempred a grogas etrezo a gasas anezho da vout serc'hed. N'eus ket kavet prouenn ebet e c'hallent en em anavezout a-raok 1538.

### Aloubidigezh Chile

E dibenn 1539 e reas he soñj mont gant Pedro de Valdivia war-zu douaroù Chile. Goulenn a reas Valdivia ouzh Francisco Pizarro aotre da Inés da zont gantañ, gant ma'z aje ar plac'h da vatezh, evit mirout na deuje an Iliz da enebiñ.
E-kerzh ar veaj e roas skoazell d'ar vrezelourien, ma plijas dezho, hervez Tomás Thayer Ojeda, rak kavet e veze e oa « ur vaouez kalonek ha leal, didrouz, tener ha madelezhus, hag istimet e oa gant ar gonkistadored ».

## Lennegezh

* Inés del Alma Mía, gant ar romantourez chileat Isabel Allende e 2006.
# Inês de Castro

Inês de Castro, ganet en 1320 pe 1325 e komark A Limia, e Galiza, ha marvet en 1355 e Coimbra, a oa serc'h da Bedro, infant Portugal. Hennezh a oa mab da Afonso IV, roue Portugal. Pevar bugel he doe Inês gant Pedro ha lazhet e voe war urzh ar roue. Goude marv Afonso e voe anvet e vab Pedro da roue ha hennezh a lakaas kurunenniñ Inês de Castro en he marv.
Merc'h a wad uhel e oa, eus tiegezh galloudus Castro, e Galiza, kar da Rouaned kentañ Kastilha, merc'h da Pedro Fernández de Castro «el de la Guerra», kentaén aotrou Monforte de Lemos hag Aldonza Lorenzo de Valladares. Hanterc'hoar e oa da Fernán Ruiz de Castro «Toda la lealtad de España», IIIde Kont Lemos, ha da Juana de Castro «la Desamada», ha c'hoar da Alvar Pérez de Castro «el Viejo».
En buhez Inés de Castro ez eus div rann splann: ar vojenn, anavezet dre ar bed, hag an istor, a zo bet furchet mat gant ar skol vodern, petra bennak ma chom tammoù anezhañ en deñvalijenn. N'ouzer ket mat pegoulz e oa ganet Inês, na pelec'h.

## He buhez
### Bugaleaj

Bastardez e oa Inês. N'ouzer mann eus bloavezhioù kentañ merc'h Pedro Fernández de Castro; moarvat e voe desket e kêr-benn Galicia, e palez Don Juan Manuel, dug Peñafiel ha markiz Villena, peuzsur eo e vevas gant Constanza Manuel, merc'h d'an dug ha keniterv dezhi. Honnezh, goude nac'h dimeziñ meur a wech, a zivizas dimeziñ da Pedro, infant Portugal, a oa da vezañ lakaet da roue goude marv e dad.

## He bugale

* Alfonso (1346), marvet goude bout ganet;
* Beatriz (1347 - 1381), dimezet d'an infant Sancho de Castilla, mab da Alfonso XI el Justiciero, Kont Alburquerque ha Haro;
* Juan (1349 - 1387), dug Valencia de Campos;
* Dionisio (1354 - 1397).
# Inés Efron

Inés Efron zo un aktorez arc'hantinat ganet en 1985 e Mec'hiko, e-lec'h ma oa repuet he zud en amzer an diktarouriezh .

## Filmoù

* 2006 : Glue gant Alexis Dos Santos
* 2007 : XXY gant Lucía Puenzo
* 2008 : Les enfants sont partis gant Daniel Burman
* 2008 : Amorosa Soledad gant Martin Carranza & Victoria Galardi
* 2009 : La mujer sin cabeza gant Lucrecia Martel
* 2009 : El Niño pez gant Lucía Puenzo.
# Inês Ferreira

Inês Ferreira, bet ganet e 1982 e Lisboa, a zo ur gizellerez. Savet he deus he stal e Trelez.

## Un nebeud oberennoù

* E Traoñienn ar Sent, delwennoù Derc'hen (asambles gant Goulven Jaouen), Edern, Enora ha Tujen

## Liammoù diavaez

* Lec'hienn ofisiel
# Inês Pires

Inês Pires Esteves a oa pried-kleiz João Iañ, Roue Portugal.

## He buhez

Merc'h e oa da Pero Esteves, un calzolaio yuzev deuet eus Kastilha, ha da Maria Anes. Serc'h e oa da Yann d'Aviz, mab bastard d'ar roue Pedro Iañ Portugal ha mestr Urzh San Benedetto d'Avis.
Un tamm a-raok ganedigezh he merc'h e voe anvet he fried-kleiz da roue e 1385.

## He bugale

Daou vugel he doe:
* Afonso Portugal, anavezet ivez evel Afonso Iañ de Bragança (1377 - 1461), 8vet kont Barcelos, 1añ dug Bragança ha diazezour Tierniezh Bragança.
* Beatriz (1386 - 1447), a zimezas da Thomas FitzAlan, unnekvet kont Arundel.

## Eured

Dimeziñ a reas ar roue da ur briñsez saoz, Philippa of Lancaster e miz C'hwevrer 1387. War-dro he lezvugale e reas ar rouanez.

## Notennoù

* ↑ http://www.geneall.net/P/per_page.php?id=11749
* ↑ http://www.geneall.net/P/per_page.php?id=11749
# Francesc Cambó

Francesc Cambó i Batlle (distaget [fɾənˈsɛsk kəmˈbo] e katalaneg ; 2 Gwengolo 1876 – 30 Ebrel 1947) a oa ur politiker mirour eus Katalonia ha saver ar strollad emrenour Lliga Regionalista. Ministr e voe e gouarnamant Spagn.
Ganet e voe Francesc Cambó e Verges, e komark Baix Empordà. Sevel a reas ar strollad Lliga Regionalista, ur gostezenn gatalan mirour, e 1901. Unan eus ar bolitikerien gentañ e voe o kinnig e vefe ur gouarnamant emren e Katalonia. Dont a reas a-benn da lakaat bodañ peder froviñs Katalonia da ober ur gumuniezh anvet Mancomunitat de Catalunya, hep nemeur a c'halloud avat. Kannad e voe e parlamant Spagn, meur a wech, hag anvet e voe da vinistr div wech, e 1918 hag e 1921.
En amzer-se e oa e gostezenn, al Lliga Regionalista, an hini brasañ e-touez ar strolladoù brogarour e Katalonia. E 1931, avat, ez eas ar maout gant ur gostezenn nevez, Esquerra Republicana de Catalunya, unan eus an tu-kleiz, ha hi eo a voe lakaet e penn gouarnamant ar Generalitat de Catalunya.
E-pad Brezel diabarzh Spagn e tostaas Cambó da vroadelourien Francisco Franco, dre m'en doa aon e vije trec'h ar Republikaned eus an tu-kleiz. Mont a reas d'an harlu avat ha tremen a reas ar peurrest eus e vuhez e Bro-C'hall, e Suis, er Stadoù Unanet hag en Arc'hantina evit echuiñ.
Mervel a reas e Buenos Aires e 1947. Degaset e voe e relegoù da Gatalonia e 1976 ha beziet e voe e bered Montjuïc, e Barcelona.

## Liammoù diavaez

a vo kavet e Wikimedia Commons.
* (ca) Institut Cambó
# Francesca Cuzzoni

Francesca Cuzzoni, ganet e Parma d'an 2 a viz Ebrel 1696 ha marvet e Bologna d'an 19 a viz Mezheven 1778, a oa ur c'hoariganerez soprano italian eus an XVIIIvet kantved. Lesanvet e oa Voce d'angelo (mouezh un ael) abalamour d'he mouezh tener ha lemm war un dro, a c'halle nerzhekaat ha gwanaat en un doare souezhus.
Dre ma oa ganet e Parma e oa bet lesanvet La Parmigiana. Kregiñ a reas gant ar vicher en 1716 gant Vittoria Tesi. Fret a gavas e King's Theatre Londrez ma erruas en Kerdu 1722, gant un tamm cholori en-dro d'he donedigezh. War vourzh al lestr e timezas d'ar soner klav-kerdin Pietro Giuseppe Sandoni. Perzh a gemeras en krouidigezh Ottone, gant de Haendel, d'an 12 a viz Genver 1726 hag e-pad pemp bloaz e c'hoario e pep c'hoarigan nevez gant Haendel ha Bononcini.
D'ar 4 a viz Gwengolo 1725, setu Faustina Bordoni o tegouezhout ivez e King’s Theatre Londrez, ha honnezh e vo he c'hevezerez vras. Div gostezenn a oa, hini Bordoni ha hini Cuzzoni, ha bec'h etreze.
D'ar 6 a viz Mezheven 1727, e voe c'hoariet Astianatte, oberenn Bononcini, e-kreiz ar brasañ cholori. Jarneoù ha mallozhioù a nije a bep tu, ma krogas an div ganerez da skeiñ an eil gant eben, krabanadoù a sachas brud fall evel biskoazh. Habaskaat a reas ar speredoù, ma voe adwelet an div ganerez war ar memes leurenn o kanañ.
Pa voe divodet an Akademiezh e tistroas Francesca da Italia, ma kanas gant Farinelli ha Caffarelli. Distreiñ a reas da Londrez entre 1733 ha 1737, ma kanas en Opéra of the Nobility, met kuitaat Bro-Saoz a rankas goude un afer spontus, ma voe tamallet dezhi klask muntrañ he fried Sandoni dre ar c'hontamm.
Etre 1740 ha 1742 e veajas en Alamagn gant meur a gompagnunezh, ha kanañ a reas evel pennkanerez. klask a reas lakaat urzh en hec'h aferioù arc'hant : foetet he devoa he madoù bras, ha dle spontus a oa war he choug. E 1742 e voe bac'het en Izelvroioù abalamour d'he dle just a-walc'h, met laosket e voe da vont goude dastum arc'hant gant un toullad kanadegoù.
Etre 1745 ha 1749 e kanas e lez Württemberg, ma veze paeet falloc'h eget a-raok. E 1749 e kuitaas ar vro da vont da gêr Bologna. E 1750 edo e Pariz, ma kanas dirak ar rouanez Maria Leszczyńska. Neuze ez eas d'ober he zeirvet chomadenn da Londrez.
D'an 2 a viz Eost 1750 e voe bac'het adarre abalamour d'he dle, ha ne deuas er-maez nemet gant skoazell Priñs Kembre.
E 1751 e kanas meur a wech e Londrez: d'ar 16 a viz Ebrel e Haymarket ha d'an 22 e ti Mr. Hickford, ma kanas pezhioù ( arie) eus ar c'hoariganoù Ottone ha Giulio Cesare, hag eus an oratorio Sansone, ma he devoa graet berzh kentaou. Hervez ar c'hanvarnour Charles Burney e oa aet fall he mouezh 50 vloaz e oa e 1750).
En 1752 e kimiadas diouzh he selaouerien gant ur ganadeg ma pede anezho da zont d'he skoazellaén da baeañ he dle.
Mervel a reas e 1778, en dienez, en un ospis Bologna, da 82 vloaz, goude tremenet 20 bloavezh diwezhaén he buhez oc'h ober nozelennoù evit dilhad. .
# Francesca Dellera

Francesca Dellera eo anv-micher Francesca Cervellera, un aktourez italian, ganet e 1965 e Latina (Lazio).
Brudet eo he c'horf krommellek hag he c'hroc'hen gwenn. Berzh a reas dreist-holl er film La carne (ar c'hig), e 1991, renet gant Marco Ferreri.

## He filmoù

* Grandi magazzini (1986) (en hec'h anv Francesca Cervellera)
* Capriccio (1987)
* Roba da ricchi (1987)
* La romana (1988) (skinwel)
* La bugiarda (1989) (skinwel)
* Isabella la ladra (1989) Miniserie (skinwel)
* La carne (1991)
* L'orso di peluche (1994)
* Nanà (1999) (skinwel)
* La contessa di Castiglione (2006) (skinwel)

## Notennoù ha daveennoù

* ↑ Scheda
# Francesc Macià

Francesc Macià i Llussà (21 Here 1859 e Vilanova i la Geltrú - 25 Kerzu 1933 e Barcelona) a voe Prezidant ar Generalitat de Catalunya. Ofiser e oa bet ivez en arme Spagn.
Letanant-koronal e oa Francesc Macià pa oa en arme. Sevel a reas a-enep tagadenn ofiserien all a-enep ti ar gazetenn La Veu de Catalunya, a oa ivez ti ar gazetenn flemmus ¡Cu-Cut!, e 1905. Rankout a reas kuitaat an arme, pa savas al lezioù-barn a-du gant an ofiserien-se ha pa voe kondaonet ¡Cu-Cut! abalamour d'un dresadenn flemmus.
E 1907 e voe dilennet da gannad, evit ar wech kentañ, en anv ar gostezenn Solidaritat Catalana. Addilennet e voe meur a wech goude. E 1922 e voe savet gant Macià ar strollad Estat Català.
E 1926 e klaskas sevel un emsavadeg armet a-enep diktatouriezh Miguel Primo de Rivera, adalek Prats de Molló, e Katalonia an Norzh. C'hwitañ a reas an emsavadeg, harzet gant an archerien c'hall. Met brud a c'hounezas Estat Català ha Macià gant an taol-se. Mont a reas d'an harlu, da Vrusel da gentañ, da Arc'hantina goude ha da Guba diwezhatoc'h.
Goude diskar an diktatour Primo de Rivera, e miz Genver 1930, e tistroas Macià eus Kuba. E miz Meurzh 1930 e voe unanet ar strollad Estat Català gant ar Partit Republicà Català, savet gant Lluís Companys, ha bodet e voent en ur strollad nevez, Esquerra Republicana de Catalunya. E miz Ebrel 1931 e voe embannet ar Republik Katalan gant Macià e Barcelona, goude trec'h ar strollad politikel nevez.
Asantiñ a reas goude-se d'ur statud emrenerezh evit Katalonia e-barzh Republik nevez Spagn, embannet d'ar mare-se ivez. Prezidant ar "Generalitat" emren nevez e voe, adalek 1932 ha betek e varv e 1933. Beziet e voe e bered Montjuïc e Barcelona.
a vo kavet e Wikimedia Commons.
# Francesc Martí

Francesc Martí zo un anv katalanek ha hini meur a zen:
* Francesc Martí Grajales (València, 1862 - 1920), kelaouenner.
* Francesc Martí i Jusmet, politikour.
* Francesc Martí i Martí (Reus, 1856-1913), penn embregerezh.

## Pennadoù kar

* Francesc
* Martí
# Francesc Pi i Margall

Francesc Pi i Margall (Barcelona, 1824 - Madrid, 1901) a zo bet prezidant Kentañ Republik Spagn ha Prezidant Kuzul ar Vinistred (1873).
Mab e oa d'ur micherour. Studioù a reas war ar gwir, ha doktor e voe e 1847.
# Francesca Salviati

Francesca Salviati (Firenze, 23 Eost 1504) a oa ur vaouez a renk uhel e kêr Firenze er XVI$^{vet}$ kantved.
Jacopo Salviati ha Lucrezia de' Medici e oa he zud ; c'hoar da Varia Salviati e oa eta, ha d'ar gardinaled Giovanni ha Bernardo Salviati.
Div wech e voe dimezet : da Biero Gualterotti, hag ur verc'h, Maria, o doe ; e 1533 da Ottaviano de' Medici hag ur mab o doe, ar c'hardinal Alessandro de' Medici (1535-1605), a voe pab dindan an anv Leon XI berramzer a-raok e dremenvan (ren : 1añ – 27 a viz Ebrel 1605).

## Levrlennadur

* (it) Vannucci,Marcello Vannucci. Le donne di casa Medici Roma : Newton Compton Editori, 2007 (ISBN 978-88-541-0526-3)
# Frances Villiers

Frances Villiers, kontez Jersey (St James's 1753 – 1821 Cheltenham) a oa ur serc'h, e-touez un toullad mat a re all, d'ar roue saoz George IV pa ne oa c'hoazh nemet Priñs Kembre,anezhi "ur vaouez a sked er gompagnunezh, un torkad kened ha goapaerezh".

## Bugaleaj ha yaouankiz

E 1770, pa oa 17 vloaz e voe dimezet da George Villiers, kont Jersey, un denjentil 34 bloaz, anvet da denjentil kambr-gousket ar roue George III. E 1795 e voe anvet da Vestr ar Marc'h. 40 vloaz e oa an itron e 1793, mamm dek bugel, ha mamm-gozh ouzhpenn, pa grogas he darempred gant an danvez-roue George IV.

## He bugale

Chomet e oa dimezet da George Villiers a-hed he buhez. E 1805 e varvas George Villiers goude bevañ un hir a briedelezh hag engehentiñ dek bugel:
* Lady Charlotte Anne Villiers (1771–1808), dimezet da Lord William Russell e 1789, bugale dezho.
* Anne Barbara Frances Villiers (1772–1832), dimezet da William Henry Lambton bugale dezho, including John Lambton, 1st Earl of Durham; married secondly Hon. Charles Wyndham, mab da Charles, 2nd Earl of Egremont.
* George Child Villiers, 5th Earl of Jersey (1773–1859), dimezet da Sarah Sophia Fane merc'h da John Fane, 10th Earl of Westmorland ha da Sarah Anne Child, only child of Robert Child, the principal shareholder in the banking firm Child & Co.
* Lady Caroline Elizabeth Villiers (1774–1835), dimezet da gentañ da Henry Paget, 1st Marquess of Anglesey ha bugale dezho. Torret e voe an dimziñ e Bro-Skos e 1809 hag addimeziñ a reas da George Campbell, 6th Duke of Argyll.
* Lady Georgiana Villiers, marvet en-bugel .
* Lady Sarah Villiers (b. 1779), dimezet da Charles Nathaniel Bayley e 1799.
* Hon. William Augustus Henry Villiers (1780–1813), marvet dizimez en Amerika, having assumed the surname of Mansel e 1802, pursuant to the will of Louisa Barbara, Baroness Vernon.
* Lady Elizabeth Villiers, marvet dizimez e 1810.
* Lady Elizabeth Frances Villiers (1786–1866), dimezet da John Ponsonby, 1st Viscount Ponsonby, e 1803.
* Lady Harriet Villiers (1788–1870), dimezet da Richard Bagot, Eskob Oxford e 1806, ha bugale dezho .
Pried he mab George, Sarah hec'h anv, anavezet ivez evel Lady Jersey, a oa e penn a-raok ar c'hiz ( le bon ton e-pad Regency Priñs Kembre hag e ren evel George IV ar Rouantelezh-Unanet.
Lady Jersey a varvas e Cheltenham hag a voe beziet e Middleton Stoney e bez an tiegezh Villiers.

## Pennadoù kar

* Lady Jersey
* Thomas Carter (1690–1763)
* Carter-Campbell of Possil

## Notennoù

* ↑ Martin J. Levy, 'Villiers, Frances, countess of Jersey (1753–1821)', Oxford Dictionary of National Biography, Oxford University Press, 2004; online edn, May 2008
# Francesca Saverio Cabrini

Frañseza-Maria Cabrini (ganet d'ar 15 a viz Gouhere 1850 e Sant'Angelo Lodigiano ha marvet d'an 22 a viz Kerzu 1917 e Chicago) a oa ul leanez italian, diazezourez Misionerezed ar Galon Sakr, kentañ aozadur misionerezed katolik hep liamm gant un aozadur gwazed.
Kaset e voe da Stadoù-Unanet Amerika ha labourat a reas e servij an Italianed divroet di. Bountañ e rae he c'henvroidi da vezañ izili an demokratelezh amerikan.
D'ar 7 a viz Gouere 1946 e voe lakaet da santez ha patronez an enbroidi gant ar pab Pi XII.
# Francesca

Francesca zo un anv-badez italianek roet d'ar merc'hed. Furm venel an anv Francesco eo. Klotañ a ra Francesco gant Frañsez e brezhoneg, ha Francesca gant Frañseza.

## Yezhoù all

* Francisca e spagnoleg, n'eo ket gwall stank
* Françoise e galleg, zo bet stank en XXvet kantved
* Frañseza e brezhoneg.
* Franziska en alamaneg

## Tud
### XIIIvet kantved-XIXvet kantved

* Francesca da Rimini‎ (1255-1285), priñsez italian eus an XIIIvet kantved, brudet he c'harantez ouzh Paolo
* Piero della Francesca, matematikour ha livour eus ar XIVvet kantved
* Francesca Romana, leanez ha santez, er XIV-XVvet kantved,
* Francesca Salviati, itron a renk uhel er XVIvet kantved,
* Francesca Cuzzoni, kanerez eus an XVIIIvet kantved.
* Maria Francesca Rossetti ( Londrez 1827 – 1876)
* Francesca Armosino (1846-1923), diwezhañ pried Giuseppe Garibaldi.

### XXvet kantved

* Francesca Chillemi, aktourez italian, Miss Italia 2003.
* Francesca Dellera, aktourez italian
* Francesca Isabel Natividad, aktourez vec'hikan, anavezet evel Kitten Natividad
* Francesca Neri, aktourez italian.
* Francesca Soleville, kanerez c'hall.